钦定古今图书集成/明伦汇编/人事典/第075卷 > 性理会通 > 《祭河南张员外文》唐·韩愈
## 钦定古今图书集成/明伦汇编/人事典/第075卷 > 性理会通 > 《祭河南张员外文》唐·韩愈

贞元十九年，君为御史。余以无能，同诏并跱。君德浑
刚，标高揭己。有不吾如，唾犹泥滓。余戆而狂，年未三
纪。乘气加人，无挟自恃。彼婉娈者，实惮吾曹。侧肩帖
耳，有舌如刀。我落阳山，以尹鼯猱。君飘临武，山林之
牢。岁弊寒凶，雪虐风饕。颠于马下，我泗君咷。夜息南
山，同卧一席。守隶防夫，抵顶交跖。洞庭漫汗，粘天无
壁。风涛相豗，中作霹雳。追程盲进，颿船箭激。南上湘
水，屈氏所沈。二妃行迷，泪踪染林。山哀浦思鸟兽叫
音。余唱君和，百篇在吟。君止于县，我又南逾。把盏相
饮，后期有无。期宿界上，一又相语。自别几时，遽变寒
暑。枕臂攲眠，加余以股。仆来告言，虎入厩处。无敢惊
逐，以我去。君云是物，不骏于乘。虎取而往，来寅其
征。我预在此，与君俱膺。猛兽果信，恶祷而凭。余出岭
中，君俟州下。偕掾江陵，非余望者。郴山奇变，其水清
写。泊砂倚石，有遌无舍。衡阳放酒，熊咆虎嗥。不存令章，罚筹猬毛。委舟湘流，往观南岳。云壁潭潭，穹材攸
擢。避风太湖，七日鹿角钩登，大鲶怒颊，豕脔盘炙
酒。群奴馀啄，走官阶下。首下尻高，下马伏涂。从事是
遭，予征博士，君以使己，相见京师。过愿之始。分教东
生，君掾雍首。两都相望，于别何有。解手背面，遂十一
年。君出我入，如相避然。生阔死休，吞不复。宣。刑官属，
郎引章讦夺。权臣不爱，南昌是斡。明条谨狱，氓獠户
歌。用迁澧浦，为人受瘥。还家东都，起令河南，屈拜后
生，愤所不堪。屡以正免，身伸事蹇。竟死不昇，孰劝为
善？丞相南讨，余辱司马。议兵大梁，走出洛下。哭不凭
棺，奠不亲斝，不抚其子，葬不送野。望君伤怀，有陨如
泻。铭君之绩，纳石壤中。爰及祖考，纪德事功。外著后
世，鬼神与通。“君其奚憾，不余鉴衷，呜呼哀哉！尚飨。”